b'\n_START_ARTICLE_\nGintaro \xc4\xaflanka\n_START_PARAGRAPH_\nGintaro \xc4\xaflanka \xe2\x80\x93 nedidel\xc4\x97 Kur\xc5\xa1i\xc5\xb3 mari\xc5\xb3 \xc4\xaflank\xc4\x97l\xc4\x97 \xc5\xa1iaurin\xc4\x97je Juodkrant\xc4\x97s dalyje. Jos vardas siejamas su gintaro gavybos laikais praeityje.\n_START_SECTION_\nGintaro gavyba\n_START_PARAGRAPH_\n1855 m. ties Juodkrante begilinant laivybai Kur\xc5\xa1i\xc5\xb3 mari\xc5\xb3 dugn\xc4\x85, dumble aptikta gintaro. \xc5\xa0iuo atradimu netrukus susidom\xc4\x97jo \xc4\xafvair\xc5\xabs verslininkai. Pirmasis organizuotai kasti purv\xc4\x85 i\xc5\xa1 mari\xc5\xb3 dugno gintaro paie\xc5\xa1koms \xc4\x97m\xc4\x97si buv\xc4\x99s mal\xc5\xabnininkas, laiv\xc5\xb3 savininkas, v\xc4\x97liau Klaip\xc4\x97dos smuklininkas Vilhelmas Stantynas. Pastarajam kompanij\xc4\x85 palaik\xc4\x97 pirkliai i\xc5\xa1 Dancigo, buvo \xc4\xafkurta gintaro kasimo bendrov\xc4\x97 \xe2\x80\x9eV. Stantien and M. Becker\xe2\x80\x9c. Vald\xc5\xbeia taip pat neliko nuo\xc5\xa1aly, nes gilino laiv\xc5\xb3 plaukiojimo vag\xc4\x85 tarp Klaip\xc4\x97dos ir nerijos pakrant\xc4\x97s. Suvienijus j\xc4\x97gas, bendrov\xc4\x97 \xc4\x97m\xc4\x97 turt\xc4\x97ti._NEWLINE_Gintaro kasyba paskatino gyvenviet\xc4\x97s augim\xc4\x85. Bendrovei reik\xc4\x97jo pigios darbo j\xc4\x97gos, tod\xc4\x97l ji skatino \xc4\xaf gintaro kasim\xc4\x85 \xc4\xafsitraukti ir vietos gyventojus. Did\xc4\x97jant apimtims, \xc4\xaf \xc5\xa1iaur\xc4\x99 nuo Juodkrant\xc4\x97s buvo pastatyti erdv\xc5\xabs barakai, laiv\xc5\xb3 remonto, nar\xc5\xb3 aprangos dirbtuv\xc4\x97s, \xc4\xafrengta uosto krantin\xc4\x97._NEWLINE_Gintaro kasimo darbai vykdavo tik vasar\xc4\x85 \xe2\x80\x93 apie 30 savai\xc4\x8di\xc5\xb3 per metus trimis pamainomis. Pakeltas i\xc5\xa1 mari\xc5\xb3 dugno gintaras tur\xc4\x97jo b\xc5\xabti i\xc5\xa1valytas, atskirtas nuo priemai\xc5\xa1\xc5\xb3. Nuo 1860 iki 1890 m. vidutini\xc5\xa1kai per metus buvo i\xc5\xa1kasama apie 75 t\xc5\xabkstan\xc4\x8dius kg gintaro. Gintaro gavybai \xc4\x97mus ma\xc5\xbe\xc4\x97ti, 1890 m. kasimo darb\xc5\xb3 sutartis nebeatnaujinta, tod\xc4\x97l kasimo darbai Juodkrant\xc4\x97je nutraukti._NEWLINE_Kasant \xc4\xaflankos uost\xc4\x85, mari\xc5\xb3 dugne buvo rastas Juodkrant\xc4\x97s lobis \xe2\x80\x93 \xc4\xafvair\xc5\xabs gintaro dirbiniai. 1860\xe2\x80\x931881\xc2\xa0m. surinktas lobis priskiriamas vidurinio neolito ir bronzos am\xc5\xbeiui. Jis da\xc5\xbenai pavadinamas Ri\xc4\x8dardo Klebso vardo lobiu. \xe2\x80\x9eV. Stantien and M. Becker\xe2\x80\x9c \xc4\xafmon\xc4\x97s patar\xc4\x97jas, Karaliau\xc4\x8diaus universiteto profesorius Richardas Klebsas j\xc4\xaf apra\xc5\xa1\xc4\x97 knygoje \xe2\x80\x9eAkmens am\xc5\xbeiaus gintaro papuo\xc5\xa1alai\xe2\x80\x9c. Lobis tapo \xc5\xbeinomas ir i\xc5\xa1gars\xc4\x97jo pasaulyje, nes buvo eksponuojamas daugelyje u\xc5\xbesienio \xc5\xa1ali\xc5\xb3. Po Antrojo pasaulinio karo i\xc5\xa1 \xc5\xa1io lobio liko vos keli radiniai: trys \xc5\xbemoni\xc5\xb3 fig\xc5\xabr\xc4\x97l\xc4\x97s, falo formos kabutis, dvigubas ornamentuotas skridinys. Kartu su kitais i\xc5\xa1likusiais lobio eksponatais jie saugomi Getingeno universitete.\n_START_SECTION_\nPramogos\n_START_PARAGRAPH_\nGintaro \xc4\xaflankoje organizuojami tradiciniai Kur\xc5\xa1i\xc5\xb3 nerijos nacionalinio parko direkcijos sumanyti renginiai, vykstantys per Jonines ir Rudens lygiadien\xc4\xaf. Nendrini\xc5\xb3 ugnies skulpt\xc5\xabr\xc5\xb3 liepsnos atgaivina sen\xc4\x85sias balt\xc5\xb3 tradicijas. Prasid\xc4\x97jusios nuo pavieni\xc5\xb3 deginim\xc5\xb3 per Jonines bei Rudens lygiadien\xc4\xaf, \xc5\xa1ios akcijos i\xc5\xa1augo iki tarptautini\xc5\xb3 simpozium\xc5\xb3. Tarptautinio balt\xc5\xb3 skulptori\xc5\xb3 simpoziumo metu sukurtos nendrin\xc4\x97s skulpt\xc5\xabros virsta ugnies skulpt\xc5\xabromis ant vandens. Gintaro \xc4\xaflankoje puiki u\xc5\xbeuov\xc4\x97ja, n\xc4\x97ra stiprios srov\xc4\x97s, taigi skulpt\xc5\xabras lengva pastatyti, o atviri vartai \xc4\xaf Kur\xc5\xa1i\xc5\xb3 marias suteikia vaizding\xc5\xb3 regini\xc5\xb3. Kasmet sukuriamos naujos nendrin\xc4\x97s skulpt\xc5\xabros bei kulminacinis renginys prie \xc4\xaflankos pritraukia vis daugiau sve\xc4\x8di\xc5\xb3. Analogo Lietuvoje neturinti nendrini\xc5\xb3 skulpt\xc5\xabr\xc5\xb3 ekspozicija \xc4\xaftaisoma ant vandens, po atviru dangumi.'